b'\n_START_ARTICLE_\nLehmuskiit\xc3\xa4j\xc3\xa4\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLehmuskiit\xc3\xa4j\xc3\xa4 on keskikokoinen, helposti tunnistettava kiit\xc3\xa4j\xc3\xa4laji, jonka siipien k\xc3\xa4rkiv\xc3\xa4li vaihtelee 63\xe2\x80\x9378 mm. Etusiivet ovat pohjav\xc3\xa4rilt\xc3\xa4\xc3\xa4n vihert\xc3\xa4v\xc3\xa4n ruskeat, mutta v\xc3\xa4rin s\xc3\xa4vy vaihtelee yksil\xc3\xb6itt\xc3\xa4in huomattavasti. Naaraat ovat paitsi koiraita kookkaampia, my\xc3\xb6s usein s\xc3\xa4vylt\xc3\xa4\xc3\xa4n ruskeampia kun taas koiraiden yleisv\xc3\xa4ritys painottuu enemm\xc3\xa4n vihre\xc3\xa4\xc3\xa4n. Etusiiven poikki kulkee leve\xc3\xa4, tummanvihre\xc3\xa4 vy\xc3\xb6, joka saattaa olla poikki keskelt\xc3\xa4 tai surkastunut yhdeksi tai kahdeksi t\xc3\xa4pl\xc3\xa4ksi. Tunnetaan my\xc3\xb6s v\xc3\xa4rimuoto f. obsoleta, jolla vy\xc3\xb6 puuttuu kokonaan. Takasiivet ovat kellanruskeat ja niiss\xc3\xa4 on huonosti erottuva, tumma poikkiraita._NEWLINE_Toukka on kookas, yleisv\xc3\xa4ritykselt\xc3\xa4\xc3\xa4n vihre\xc3\xa4 ja kauttaaltaan vaaleiden nystyjen peitt\xc3\xa4m\xc3\xa4. Toukan per\xc3\xa4p\xc3\xa4\xc3\xa4ss\xc3\xa4 on selk\xc3\xa4puolelta turkoosinsininen, alta punakeltainen piikki. Ennen koteloitumista toukan v\xc3\xa4ri vaihtuu harmahtavaksi tai punertavaksi, jolloin sen havaitsee kasvillisuuden joukosta hieman helpoimmin. T\xc3\xa4ysikasvuisena toukka on 65\xe2\x80\x9375 mm pitk\xc3\xa4.\n_START_SECTION_\nLevinneisyys ja lentoaika\n_START_PARAGRAPH_\nP\xc3\xa4\xc3\xa4asiassa Euroopassa tavattava laji. Levinneisyys ulottuu Iberian niemimaalta Ison-Britannian etel\xc3\xa4osiin, Skandinavian etel\xc3\xa4osiin ja id\xc3\xa4ss\xc3\xa4 Pohjois-Turkkiin, Pohjois-Iraniin ja Uralille. Yksitt\xc3\xa4ishavaintoja on Etel\xc3\xa4-Siperiastakin. Suomessa lehmuskiit\xc3\xa4j\xc3\xa4 on levinneisyydelt\xc3\xa4\xc3\xa4n etel\xc3\xa4inen ja jo Keski-Suomen korkeudella sit\xc3\xa4 tavataan en\xc3\xa4\xc3\xa4 satunnaisesti. Lent\xc3\xa4vi\xc3\xa4 yksil\xc3\xb6it\xc3\xa4 tavataan kes\xc3\xa4kuun alusta hein\xc3\xa4kuun puoliv\xc3\xa4liin. Syys-lokakuussa on tavattu harvinaisen toisen sukupolven yksil\xc3\xb6it\xc3\xa4.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nLehmuskiit\xc3\xa4j\xc3\xa4 el\xc3\xa4\xc3\xa4 lehtomaisissa, reheviss\xc3\xa4 metsiss\xc3\xa4 ja sellaisissa puistoissa, joissa kasvaa lehmuksia. Sill\xc3\xa4 ei ole vaellustaipumusta ja perhosta tapaa vain harvoin et\xc3\xa4\xc3\xa4mp\xc3\xa4n\xc3\xa4 sen tyypillisest\xc3\xa4 elinpaikasta. Lehmuskiit\xc3\xa4j\xc3\xa4 liikkuu aktiivisesti vain muutaman tunnin ajan auringonlaskun j\xc3\xa4lkeen. Muun ajan se lep\xc3\xa4\xc3\xa4 puiden rungoilla tai lehv\xc3\xa4st\xc3\xb6n suojassa teeskennellen kuivunutta lehte\xc3\xa4. Koiraita lent\xc3\xa4\xc3\xa4 valolle, naaraita vain harvoin. Aikuisella perhosella ei ole toimivia suuosia eik\xc3\xa4 se siksi vieraile kukilla. Aikuinen perhonen el\xc3\xa4\xc3\xa4kin vain noin viikon._NEWLINE_Naaras houkuttelee koiraita luokseen eritt\xc3\xa4mill\xc3\xa4\xc3\xa4n feromoneilla ja parittelu, jonka ajan koiras roikkuu naaraan takaruumiista, saattaa kest\xc3\xa4\xc3\xa4 jopa 20 tuntia. Heti parittelun j\xc3\xa4lkeen naaras aloittaa munimisen ja munii muutaman y\xc3\xb6n aikana jopa 130 munaa, yleens\xc3\xa4 pareittain lehtien alapinnoille, tavallisimmin latvustoon. Toukat kuoriutuvat reilun parin viikon kuluttua ja ovat aktiivisia l\xc3\xa4hinn\xc3\xa4 \xc3\xb6isin. Toukat ovat t\xc3\xa4ysikasvuisia hein\xc3\xa4-elokuun vaihteessa, jolloin ne l\xc3\xa4htev\xc3\xa4t etsim\xc3\xa4\xc3\xa4n koteloitumispaikkaa. Laji talvehtii maanalaisena kotelona l\xc3\xa4hell\xc3\xa4 ravintokasvina toimineen puun tyve\xc3\xa4, harvoin kauempana. Joskus kotelo voi sijaita my\xc3\xb6s oksilla sammaleen alla tai kaarnan raossa. Kotelo voi talvehtia kaksikin kertaa.\n_START_SECTION_\nRavintokasvi\n_START_PARAGRAPH_\nLehmuskiit\xc3\xa4j\xc3\xa4n toukka k\xc3\xa4ytt\xc3\xa4\xc3\xa4 ravintonaan lehtipuita kuten lehmuksia (Tilia), koivuja (Betula), leppi\xc3\xa4 (Alnus) ja vuorijalavaa (Ulmus glabra).'